**Paragvaj** je država na prijelazu južnog u središnji dio Južne Amerike, bez izlaza na more. Na sjeverozapadu graniči s Bolivijom, na sjeveroistoku s Brazilom te na jugozapadu s Argentinom.

Geografija
----------

Rijeka Paragvaj dijeli zemlju na dva dijela: na sjeverozapadu je ravni i rijetko naseljeni Gran Chaco, dok je istok reljefno raznolikiji (na jugoistoku se nalazi najviši vrh, Cerro Pero, visok 842 m) i naseljeniji (u njemu živi 95% paragvajskog stanovništva).

Klima je u Gran Chacu tropska s velikim varijacijama temperature, a na istoku suptropska.

Povijest
--------

Europljani su stigli na ovo područje početkom 16. stoljeća, a 1537. Španjolci su osnovali Asunción koji je ubrzo postao središte kolonijalne pokrajine. Isusovci su kroz mrežu misija kolonizirali ostatak istočnog Paragvaja, ali su u drugoj polovici 18. stoljeća istjerani. Godine 1776. cijelo je područje postalo dio Potkraljevstva Rio de la Plata sa sjedištem u Buenos Airesu. Paragvaj je proglasio neovisnost zbacivši lokalne španjolske vlasti 15. svibnja 1811.

Rat trojnog saveza kojeg je zemlja od 1864. do 1870. vodila protiv Brazila, Argentine i Urugvaja gotovo ju je uništio. Izgubila je dvije trećine muškog stanovništva i 140.000 km² teritorija. Sljedećih pola stoljeća Paragvaj je gospodarski stagnirao. Ropstvo je ukinuto 1870. godine. U Ratu za Chaco od 1932. do 1935. uspio je obraniti zapadni dio zemlje od bolivijskog napada. Od 1954. do 1989. zemljom je vladao diktator Alfredo Stroessner, isprva blizak SAD-u, a kasnije Brazilu. Razvoj demokracije koče korupcija i nedostatak demokratske političke kulture.

Stanovništvo
------------

Paragvajsko je stanovništvo među najhomogenijima na kontinentu: 95% pučanstva čine mestici Španjolaca i Američkih Indijanaca koji uglavnom govore guaranskim, a tri čevrtine stanovništva koristi se i španjolskim. 4 700 000 paragvajskih državljana govori nekim od indijanskih jezika kao materinskim (više od 90% od ukupnog stanovništva), a najrasprostranjeniji je guarani (4 650 000). Manje zajednice doseljenika iz Njemačke, Japana, Koreje i drugih zemalja djelomice su zadržale svoj jezik i kulturu. Vjerski, stanovnici uglavnom pripadaju rimokatoličkoj crkvi, uz manje skupine menonita i drugih protestanata.

Gospodarstvo
------------

Paragvaj ima tržišno gospodarstvo s velikim sektorom sive ekonomije zbog tradicionalno nižih cijena nego u susjednom Brazilu i Argentini. Značajan je izvoz poljoprivrednih dobara te električne energije koja se proizvodi u golemoj hidroelektrani Itaipu, najvećoj na svijetu po instaliranoj snazi, koja se nalazi na rijeci Parani na granici s Brazilom, i također velikoj elektrani Yaciretá na granici s Argentinom.

BDP je za 2019. procijenjen na 14.131 USD po stanovniku, mjereno po PPP-u.

Gradovi
-------

*Glavni članak: Popis gradova u Paragvaju*

Izvori
------

1. ↑  Department of Economic and Social Affairs Population Division (2011) (PDF). *World Population Prospects, Table A.1*. 2011 revision. United Nations. Pristupljeno 2009-03-12.
2. ↑  Mirjana Polić-Bobić - Rađanje hispanskoameričkog svijeta, Naklada LJEVAK d.o.o. Zagreb 2007. str. 79.
3. ↑  www.ethnologue.com, "Guaraní, Paraguayan", pristupljeno 28. travnja 2016.

***Paragvaj*** na Wikimedijinoj ostavi

| * p
* r
* u
Države u Južnoj Americi |
| --- |
| Samostalne države | 

 Argentina  **•** 
 Bolivija  **•** 
 Brazil  **•** 
 Čile  **•** 
 Ekvador  **•** 
 Gvajana  **•** 
 Kolumbija  **•** 
 Paragvaj  **•** 
 Peru  **•** 
 Surinam  **•** 
 Urugvaj  **•** 
 Venezuela
 |  |
| Zavisni teritoriji | 

|  |  |
| --- | --- |
|  Francuska |  Francuska Gvajana |
|  Nizozemska |  Bonaire •  Curaçao |
|  Ujedinjeno Kraljevstvo |  Falklandski otoci •  Južna Georgia i arhipelag Južni Sandwich |

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 139099883
* LCCN: n79066597
* ISNI: 0000 0001 2308 8111
* GND: 4044601-3
* BNF: cb11865260j (podaci)
* HDS: 003397
* NDL: 00569041
* NKC: ge130368

 |